Rob Ford 2011. aastal
**Robert Bruce "Rob" Ford** (28. mai 1969 Etobicoke, Ontario – 22. märts 2016 Toronto) oli Kanada poliitik ja ettevõtja. Ta oli Kanada suurima linna Toronto 64. linnapea 1. detsembrist 2010 kuni 30. novembrini 2014 

Enne linnapeaks saamist oli Ford linnavolinik. Ta valiti Toronto linnavolikokku 2000. aastal ning seejärel veel kahel korral. 2010. aastal valiti Ford linnapeaks, tema valimislubadus oli vähendada linnavalitsuse kulusid ja makse. Ta astus ametisse 2010. aasta detsembris.

Fordi poliitilist karjääri saatsid terve rida isiklikke ja tööalaseid skandaale ja kohtuasju, sealhulgas kohtuasi huvide konflikti teemal, mille tagajärjel oleks ta peaaegu ametist vabastatud. 2013. aastal sattus ta skandaali seoses narkootikumide tarvitamisega, mida kajastas ulatuslikult nii Kanada kui ka rahvusvaheline ajakirjandus. Algselt eitas Ford süüdistusi, kuid Toronto politsei avastas organiseeritud kuritegevuse uurimise käigus video, mis neid tõestas. Seejärel võttis Ford kõik süüdistused omaks, sealhulgas avalikus kohas purjuspäi viibimise ja illegaalse narkootikumitarvitamise. Ford tunnistas, et on kasutanud *crack*'i "arvatavasti mõnikord maani täis olles".

Ülestunnistuse järel keeldus Ford sellgipoolest linnapea ametist tagasi astumast. Kuna seadus ei luba linnavolikogul teda tagandada, tühistas Toronto linnavolikogu mõned Fordi volitused ning andis need tema järelejäänud ametiajaks aselinnapea Norm Kellyle. Samuti vähendas linnavolikogu Fordi kantselei suurust ning suunas töötajad Kelly alluvusse. Skandaalile vaatamata lubas Ford jätkata ametis ning kandideerida järgmistel valimistel 2014. aasta oktoobris. 2. jaanuaril 2014 registreeriski Ford ennast linnapea kandidaadiks. Septembris 2014 teatati, et Fordil tuvastati vähkkasvaja (liposarkoom) ning ta loobub linnapeaks kandideerimisest. Pärast edutut keemiaravi suri Ford 22. märtsil 2016 vähki.

Tema vend Doug Ford (juunior) on Toronto linnavolikogu liige. Fordi isa Doug Ford oli samuti poliitik, Ontario provintsi parlamendi liige. Fordide perekonnale kuulub rahvusvaheline sildi- ja trükifirma Deco Labels, mille peakorter asub Torontos.

Viited
------

1. ↑  Dale, Daniel. "Rob Ford: 42 remarkable moments from Toronto mayor's career". *Toronto Star*. Vaadatud 10. juuni 2013.
2. ↑  Peat, Don (25. mai 2013). "Mayor Rob Ford's unforgettable legacy". *Toronto Sun*.
3. ↑  "Rob Ford says he won't resign after Toronto police say they found video | National Post". News.nationalpost.com. Vaadatud 3. november 2013.
4. ↑  McVeigh, Karen (5. november 2013). "Toronto mayor Rob Ford admits using crack cocaine in a 'drunken stupor'". *The Guardian*. Vaadatud 9. november 2013.
5. ↑  "Rob Ford stripped of key powers in council vote". *CBC News*. 15. november 2013. Vaadatud 15. november 2013.
6. ↑  "Rob Ford promises 'outright war' as powers further restricted". *CBC News*. 18. november 2013. Vaadatud 18. november 2013.
7. ↑  Dale, Daniel (2. jaanuar 2014). "Rob Ford, promising 'Ford more years,' registers to run for reelection". *Toronto Star*. Vaadatud 2. jaanuar 2014.

Kirjandus
---------

* Keenan, Edward (2013). *Some Great Idea: Good Neighbourhoods, Crazy Politics and the Invention of Toronto*. Toronto: Coach House Books. ISBN 9781552452660.
* McDonald, Marci (2012). "The Incredible Shrinking Mayor". *Toronto Life* (May 2012): pp. 40–54. `{{cite journal}}`: parameetris `|pages=` on üleliigne tekst (juhend)
* Tossel, Ivor (2012). *The Gift of Ford*. Toronto: Random House. ISBN 9780345812575.
* The Unknown Torontonian (2011). *The little book of Rob Ford*. Toronto, ON: House of Anansi Press Inc. ISBN 978-1-77089-007-7.

Välislingid
-----------

|  |  |
| --- | --- |
|  | Pildid, videod ja helifailid Commonsis: **Rob Ford** |

* Rob Ford Toronto linna kodulehel
* Marche, Stephen. Toronto’s Hot Mess: What Mayor Rob Ford Knows About Toronto, *The New York Times*, November 6, 2013, p. A29 (New York edition), and online November 5, 2013.
* CBC staff. "The agony of Rob Ford". CBC. Vaadatud 14. juuni 2013.